**Odisha** (orijaksi ଓଡ଼ିଶା, *Oṛiśā*), vuoteen 2011 asti **Orissa**, on osavaltio Intian itäosassa. Sen pinta-ala on 155 707 km² ja asukasluku on 36 707 000 (2001). Odishan pääkaupunki on Bhubaneswar.

Britit perustivat Orissan provinssin 1. huhtikuuta 1936. Intian itsenäistymisen jälkeen vuonna 1947 provinssiin liitettiin uusia alueita ja osavaltio perustettiin vuonna 1950..

Nimi
----

Osavaltion nimi *Odisha* tulee sanskritin sanoista "Odra Vishaya" tai "Odra Desa", joilla viitataan historialliseen provinssiin Subarnarekha-joen rannalla.

Sekä Intian että Odishan kansallislauluissa alueeseen viitataan sanalla *Utkala*. Tällä on perinteisesti vain viitattu Odishan itäisiin osiin. Vuonna 2018 Odishan työministeri Susanta Singh ehdotti paikallisen osavaltion kansallislaulun (Bande Utkala Janani) sanoituksen muuttamista Utkalasta Odishaan.. 

Intian parlamentin ylähuone Rajya Sabha hyväksyi maaliskuussa 2011 lain, jolla osavaltion aikaisempi nimi, *Orissa*, muutettiin nykyiseen muotoonsa.

Maantiede
---------

Odishan maasto voidaan jakaa neljään osaan: rannikkoseutu, itäiset kukkulat, itäinen ylänköalue ja keskiosan jokilaaksot. Osavaltiossa on kuusi suurta jokea, joista pisimmät ovat 857 km pitkä Mahanadi ja 799 km pitkä Brahmani. Vaikka osavaltiolla on liki 450 km rantaviivaa, sillä ei ole suuria satamia. Odishassa on paljon luonnontilaisia osia, ja siellä on tiikerin suojelualueita.

Luonnonsuojelualueita Odishassa ovat mm. Nandankananin, Badraman ja Kotgadin villieläinten suojelualueet, joista Nandankananissa on useampi (vuoden 2016 tietojen mukaan 10) valkoinen tiikeri. Bhitarkanikan kansallispuisto on Odishan tärkeimpiä luonnonsuojelualueita.. 

Trooppiset hirmumyrskyt pääsevät Odishan rannikolle esteettä Bengalinlahdelta. Orissan sykloni 1999 aiheutti valtavia tuhoja, 14 vuotta myöhemmin trooppinen sykloni Phailinilta suojauduttiin laajoilla evakuoinneilla.

Talous
------

Odishassa on paljon mineraalivaroja: hiiltä, rautaa, bauksiittia ja kromia. Silti siellä on paljon köyhyyttä ja sosiaalisia ongelmia. Vuosina 1993–1994 tulotaso asukasta kohti oli Intian osavaltioista toiseksi alhaisin Biharin jälkeen.

Osavaltion pinta-alasta noin kolmannes on maatalouden käytössä. Tärkeimpiä viljelyskasveja ovat riisi (joka yksinään kattaa 75% kaikesta viljelyalasta), palkokasvit, vehnä, maissi, durra, sokeriruoko ja kookospähkinä.

Palvelualoista tärkeimpiä aloja ovat mm. rahoitus- ja hotelliala.

Ollywood, eli orijankielinen elokuvateollisuus, on arvoltaan noin 200 miljoonaa rupiaa (vuonna 2018) ja elokuvia tuotetaan vuosittain 20–25.

Kulttuuri ja väestö
-------------------

Odishan tunnuslintu on intiansininärhi.

| Uskonto Odishassa |
| --- |
|  |
|   Hindulaisuus (93,63%)   Kristinusko (2,77%)   Islam (2,17%)   Muut uskonnot (1,14%)   Ei vastausta (0,18%)   Sikhiläisyys (0,05%)   Buddhalaisuus (0,03%)   Jainismi (0,02%)  |

Hindulaisuus on vuoden 2011 väestölaskennan mukaan ylivoimaisesti suurin uskontokunta, johon kuuluu yli 93 prosenttia väestöstä.

Purissa toimiva Jagannathin temppeli tarjoilee keskimäärin 20 000 (pyhiinvaellusten aikana jopa 50 000) ateriaa 600–700 vapaaehtoisen kokin voimin. Ruoka valmistetaan saviruukuissa ja avotulella. Se on myös maailman suurin ulkoilmaruokapaikka.. 

Odisha-päivää (orijaksi ଉତ୍କଳ ଦିବସ, eng. *Odisha Day*) vietetään vuosittain huhtikuun 1. päivänä osavaltiota edeltäneen Orissan provinssin perustamisen kunniaksi.

Väestöstä 82,7 % ilmoitti vuoden 2011 väestönlaskennassa äidinkielekseen orijan, joka osavaltion virallinen kieli. Muita yleisesti puhuttuja kieliä ovat hindi ja santali..

Hallinto ja politiikka
----------------------

Odisha on jaettu 30 hallinnolliseen yksikköön eli piirikuntaan. Piirikunnat jaetaan kolmen alaryhmään maantieteellisen sijainnin mukaan: Pohjois-, Keski- ja Etelä-Odisha. Korkeimman oikeuslaitoksen (eng. *Orissa High Court*) alaisuudessa toimii 30 piirikunnittain toimivaa oikeusistuinta ja pääpaikka toimii Cuttackissa.

Osavaltion parlamentti on yksikamarinen ja siinä on 147 jäsentä.

Pääministerinä (eng. *Chief Minister*) toimii Naveen Patnaik, joka on toiminut virassa vuodesta 2000 lähtien. Patnaikin edustama ja perustama Biju Janata Dal on Odishan suurin puolue. 

Vuodesta 2018 asti osavaltion kuvernöörinä on toiminut haryanalainen Ganeshi Lal (BJP), joka nousi virkaan puolueensa komitean jäsenen tehtävistä.

Lähteet
-------

1. ↑  Government of Orissa Official portal
2. ↑  Odisha – History *Encyclopædia Britannica*.  2019. Viitattu 23.5.2020. (englanniksi)
3. 1 2  Odisha  2020. knowindia.gov.in.  Arkistoitu 25.5.2020. Viitattu 22.5.2020. (englanniksi)
4. ↑  The National Anthem of India (pdf)  2020. University of Columbia. Viitattu 23.5.2020. (englanniksi)
5. ↑  Pradhan, Ashok: Minister Suggests Replacing Utkala with Odisha in State Anthem, Draws Sharp Reactions *The Times of India*.  26.6.2018. Viitattu 23.5.2020. (englanniksi)
6. ↑  Parliament approves new name for Orissa *The Economic Times*.  24.3.2011. Viitattu 24.3.2011. (englanniksi)
7. ↑  Topography Orissa.gov
8. ↑  Wildlife Sanctuaries Odisha  2016. Odisha Eco Tourism.  Arkistoitu 26.2.2020. Viitattu 23.5.2020. (englanniksi)
9. ↑  India's Cyclone Phailin leaves trail of destruction BBC. Viitattu 14.10.2013.
10. ↑  Orissa--the newly emerged 'klondike' of India  2005. All Business.
11. ↑  Profile of Uttar Pradesh: Economy
12. 1 2  Odisha – Economy *Encyclopædia Britannica*.  2019. Viitattu 23.5.2020. (englanniksi)
13. ↑  Kumar Rout, Hemant: Opera industry bigger than Ollywood *The New Indian Express*.  18.1.2018. Viitattu 23.5.2020. (englanniksi)
14. ↑  Kumar Mohanty, Prafulla: Blue Jay: The State Bird of Orissa  2005. Utkal University. Viitattu 23.5.2020. (englanniksi)
15. ↑  Orissa Religion Census 2011  2011. Census Population 2020 Data. Viitattu 23.5.2020. (englanniksi)
16. ↑  At Jagannath Temple, 700 Cooks for Mahaprasad *NDTV*.  18.7.2017. Viitattu 23.5.2020. (englanniksi)
17. ↑  On Odisha Day or Utkal Diwas, know the history of the beautiful state *India Today*.  1.4.2018. Viitattu 23.5.2020. (englanniksi)
18. ↑  Language (pdf) (s. 13–14)  2011. Office of the Registrar General. Viitattu 23.5.2020. (englanniksi)
19. ↑  Districts of Odisha  2020. District Portal. Viitattu 23.5.2020. (englanniksi)
20. ↑  History  2020. Orissa High Court. Viitattu 23.5.2020. (englanniksi)
21. ↑  List of Members in Sixteenth Assembly (25/05/2019-Continuing)  2020. Odisha Assembly. Viitattu 23.5.2020. (englanniksi)
22. ↑  Shri Naveen Patnaik  2020. Odisha Assembly. Viitattu 23.5.2020. (englanniksi)
23. ↑  Haryana BJP leader Ganeshi Lal is new Odisha Governor *The Tribune*.  26.5.2018. Viitattu 23.5.2020. (englanniksi)

Aiheesta muualla
----------------

* Kuvia tai muita tiedostoja aiheesta **Odisha** Wikimedia Commonsissa

IntiaIntian osavaltiot ja territoriot
Osavaltiot: Andhra Pradesh | Arunachal Pradesh | Assam | Bihar | Chhattisgarh | Goa | Gujarat | Haryana | Himachal Pradesh | Jammu ja Kashmir | Jharkhand | Karnataka | Kerala | Länsi-Bengali | Madhya Pradesh | Maharashtra | Manipur | Meghalaya | Mizoram | Nagaland | Odisha | Punjab | Rajasthan | Sikkim | Tamil Nadu | Telangana | Tripura | Uttarakhand | Uttar Pradesh

Liittovaltion alueet: Andamaanit ja Nikobaarit | Chandigarh | Dadra ja Nagar Haveli ja Daman ja Diu | Lakshadweep | Puducherry

Pääkaupunkialue: Delhi